Þórður Sveinsson lögfræðingur og sviðsstjóri úttekta hjá Persónuvernd flutti erindi um vinnslu persónuupplýsinga í þágu ættfræði á félagsfundi Ættfræðifélagsins 12. desember 2019 . Í erindi sínu fór Þórður yfir þróun persónuverndarlöggjafar frá Evrópuráðssamningi frá 1981 og fyrstu íslensku persónuverndarlöggjöfinni , lög um skráningu á upplýsingum um einkamálefni nr. 63 / 1981 , sem sett var sama ár . Þeim lögum var síðar breytt með lögum nr. 39 / 1985 og 121 / 1989 . Um aldamótin voru sett ný lög nr. 77 / 2000 um skráningu og meðferð persónuupplýsinga í kjölfar persónuverndartilskipunar Evrópusambandsins nr. 95 / 46 / EB . Árið 2016 gaf Evrópusambandið út persónuverndarreglugerð nr. 2016 / 679 ( pvrg ) og á henni byggðust lög nr. 90 / 2018 ( pvl ) um skráningu og vinnslu persónuupplýsinga , en þau lög eru einmitt efni þessa fundar . Pvrg . gildir ekki um látna en pvl . gilda hins vegar í fimm ár frá andláti og lengur ef sanngjarnt og eðlilegt þykir að upplýsingar fari leynt . Pvl . og pvrg . gilda ekki um meðferð einstaklings á persónuupplýsingum sem eingöngu varða einkahagi hans eða fjölskyldu eða eru einvörðungu til persónulegra nota . Ekki er minnst sérstaklega á ættfræðiupplýsingar í pvl . og pvrg . Hins vegar er minnst á vinnslu í sagnfræðilegum tilgangi og eftir atvikum gæti ættfræði flokkast með slíkri vinnslu . Sú almenna vinnsluheimild sem Persónuvernd hefur helst vísað til í tengslum við ættfræði er að lögmætir hagsmunir af vinnslu vegi þyngra en réttindi og frelsi hins skráða . Í ákveðnum tilvikum hefur Persónuvernd þó talið þörf á samþykki viðkomandi . Dæmi um slíkt eru upplýsingar um einkunnir , ættleiðingar og skráning fyrrverandi maka úr barnlausu hjónabandi . Í pvl . og pvrg . eru viðbótarskilyrði fyrir vinnslu viðkvæmra persónuupplýsinga eins og upplýsingar um kynþátt , þjóðernislegan uppruna , stjórnmálaskoðanir , trúarbrögð , heilsuhagi , kynlíf og kynhegðan . Opinberum skjalasöfnum er skylt að veita aðgang að gögnum eftir tiltekinn tíma . Almennt er miðað við 30 ár en 50 ár fyrir manntöl og prestþjónustubækur , 80 ar þegar um ræðir einkamálefni sem sanngjarnt er og eðlilegt að leynt fari og 100 ár fyrir sjúkraskrár og aðrar skrár um heilsufarsupplýsingar nafngreindra manna . Auk vinnsluheimildar þarf ávallt að fara eftir sex meginreglum um vinnslu persónuupplýsinga sem sérstaklega er mælt fyrir um ( 6. gr. pvl . og 5. gr. pvrg . ) . Reglurnar lúta að sanngirni og gagnsæi , skýrum og málefnalegum tilgangi , meðalhófi , áreiðanleika , afmörkuðum varðveislutíma og öryggi . Samandregið má segja að heimilt sé að halda skrá um grunnupplýsingar eins og nöfn , fæðingardaga , fæðingarstaði , dánardaga , dánarstaði , störf og búsetu , líkt og flestir sem fást við ættfræði gera og hafa gert , og birta slíkar upplýsingar opinberlega . Vandinn byrjar þegar til stendur að birta viðkvæmar upplýsingar úr slíkum skrám / grunnum . Þá er líklegt að nauðsynlegt sé að leita samþykkis viðkomandi aðila . Í flóknari tilfellum er ráðlegt að leita ráðgjafar hjá Persónuvernd . Góður rómur var gerður að máli Þórðar og spurðu fundarmenn margs .